## Mazón: “El desmantellament del sector pesquer suposarà una pèrdua de 85 milions d’euros anuals i 4.000 llocs de treball a la Comunitat Valenciana”

*** El dimarts, el Consell de Ministres de la UE ha de frenar en sec este atac a la pesca mediterrània
* La mesura suposarà l’amarrament definitiu dels 201 vaixells d’arrossegament que pesquen a la Comunitat Valenciana
* Exigix al Govern d’Espanya una negociació ferma a Brussel·les que frene esta decisió i que defenga el sector pesquer amb determinació**

**València.**

El president de la Generalitat, Carlos Mazón, ha afirmat que la decisió de la Unió Europea de reduir els dies de pesca de 133 a 27 provocarà “el desmantellament del sector pesquer, amb una pèrdua econòmica anual de 85 milions d’euros i l’eliminació de 4.000 llocs de treball directes i indirectes a la Comunitat Valenciana”.

El cap de l’executiu valencià ha manifestat el seu profund rebuig a la decisió del Consell d’Agricultura i Pesca de la Unió Europa de reduir dràsticament els dies de pesca, i ha alertat de les “devastadores conseqüències econòmiques i socials que esta mesura tindrà sobre el sector pesquer”.

En este sentit, ha assenyalat que esta mesura afecta de manera directa la flota d’arrossegament, que comprén més de 201 embarcacions i dona treball a més de 700 tripulants. I quant a l’afecció a la flota d’arts menors, són 250 vaixells i uns 600 tripulants que no seran viables sense l’arrossegament.

A més, les conseqüències econòmiques no es limiten al sector pesquer “sinó també a les confraries, les llotges, els majoristes de peix, les pescateries i un extens teixit empresarial que depén d’esta activitat. Això es traduïx en un impacte devastador per a la nostra economia”, ha puntualitzat.

Carlos Mazón ha explicat que la mesura tindrà un efecte dominó en sectors vinculats a la pesca: “col·lapse de les confraries i llotges, afectació a llocs de treball indirectes, com ara  mecànics navals, xarciers, calafatadors i treballadors de drassanes, i l’impacte en l’hostaleria i el turisme en perdre un peix fresc de qualitat, un atractiu diferenciador per a la gastronomia i el turisme costaner”.

Ha afegit que “estem parlant d’una cadena econòmica que no només sosté llocs de treball, sinó també una forma de vida i una tradició profundament arrelada en els nostres municipis costaners”.

A més, el president ha subratllat que la reducció dels dies de pesca pot tindre efectes irreversibles per al sector, “perquè si es desmantella este teixit productiu, serà molt difícil recuperar-lo”.

Finalment, ha exigit al Govern d’Espanya “determinació en la defensa del sector pesquer i fermesa en la negociació a Brussel·les perquè frene esta decisió. Confiem que el Govern d’Espanya haja complit amb la seua obligació de reunir els països necessaris per a bloquejar esta proposta radical”.

“No podem permetre que la Unió Europea condemne les nostres comunitats costaneres a la desaparició econòmica, social i cultural. Defendrem la pesca valenciana amb tots els recursos al nostre abast”, ha conclòs.

Fecha: 08/12/2024